Komission päätös,

tehty 26 päivänä heinäkuuta 2002,

radiotaajuuspolitiikkaa käsittelevän ryhmän perustamisesta

(ETA:n kannalta merkityksellinen teksti)

(2002/622/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen

sekä katsoo seuraavaa:

(1) Euroopan yhteisön radiotaajuuspolitiikan sääntelyjärjestelmästä 7 päivänä maaliskuuta 2002 tehdyllä Euroopan parlamentin ja neuvoston päätöksellä N:o 676/2002/EY(1) (jäljempänä "radiotaajuuspäätös") luodaan yhteisön radiotaajuuspolitiikan poliittiset ja oikeudelliset puitteet, joiden avulla varmistetaan eri toimintaperiaatteiden yhteensovittaminen ja tarvittaessa radiotaajuuksien saatavuuden ja tehokkaan käytön yhdenmukaiset ehdot. Tämä on tarpeen sisämarkkinoiden toteuttamisen ja toiminnan kannalta erinäisillä yhteisön politiikan aloilla, kuten sähköisessä viestinnässä, liikenteessä sekä tutkimuksessa ja kehityksessä.

(2) Radiotaajuuspäätöksessä todetaan, että komissio voi järjestää kuulemisia ottaakseen huomioon jäsenvaltioiden, yhteisön toimielinten, yritysten ja radiotaajuuksien kaikkien asianosaisten käyttäjien, niin kaupallisten kuin ei-kaupallisten, sekä muiden sidosryhmien näkemykset, jotka koskevat tekniikan, markkinoiden ja sääntelyn kehitystä ja jotka voivat liittyä radiotaajuuksien käyttöön.

(3) Olisi perustettava neuvoa-antava ryhmä, jonka nimi on "radiotaajuuspolitiikkaa käsittelevä ryhmä" (jäljempänä "ryhmä"). Ryhmän tulisi avustaa ja neuvoa komissiota radiotaajuuspolitiikkaan liittyvissä kysymyksissä, jotka voivat koskea esimerkiksi radiotaajuuksien saatavuutta, yhdenmukaistamista ja varaamista, taajuuksien varaamista koskevien tietojen tarjontaa, taajuuksien saatavuutta ja käyttöä, taajuuksien käyttöoikeuksien myöntämismenetelmiä, taajuusalueiden uudelleenjakoa, arvottamista ja tehokasta käyttöä sekä ihmisten terveyden suojelua.

(4) Ryhmän olisi myötävaikutettava sellaisen radiotaajuuspolitiikan kehittämiseen yhteisössä, jossa otetaan huomioon teknisten tekijöiden ohella myös taloudelliset, poliittiset, kulttuuriset, strategiset, terveyteen liittyvät ja sosiaaliset seikat sekä radiotaajuuksien käyttäjien monet mahdollisesti keskenään ristiriitaiset tarpeet siten, että varmistetaan tasapuolisuus, syrjimättömyys ja oikeasuhteisuus.

(5) Ryhmään tulisi kuulua hallituksen korkean tason asiantuntijat jäsenvaltioista ja korkean tason edustaja komissiosta. Lisäksi ryhmään voisi kuulua tarkkailijoita, ja ryhmä voisi kutsua kokouksiinsa tarvittaessa muita henkilöitä, jotka voisivat edustaa muun muassa sääntelyviranomaisia, kilpailuviranomaisia, markkinatoimijoita tai käyttäjä- ja kuluttajaryhmiä. Ryhmän olisi näin ollen mahdollistettava jäsenvaltioiden yhteistyö toistensa ja komission kanssa siten, että se edistää sisämarkkinoiden kehittämistä.

(6) Koska radiotaajuusasioiden tarkastelu kaikkien asiaan liittyvien yhteisön politiikan alojen yhteydessä tapahtuu keskitetysti ryhmän kautta, sen olisi pidettävä tiiviisti yhteyttä erityisiin ryhmiin tai komiteoihin, joita on perustettu yhteisön politiikan toteuttamista varten eri aloilla. Tällaisia politiikan aloja ovat muun muassa liikennepolitiikka, radiolaitteita koskeva sisämarkkinapolitiikka, audiovisuaalialan politiikka, avaruusalan politiikka ja viestintäpolitiikka.

(7) Radiotaajuuspäätöksellä on perustettu radiotaajuuskomitea, jonka tehtävänä on avustaa komissiota radiotaajuuksien saatavuuden ja tehokkaan käytön yhdenmukaisia ehtoja koskevien sitovien täytäntöönpanotoimenpiteiden laadinnassa. Ryhmän työskentely ei saisi olla päällekkäistä komitean työn kanssa.

(8) Ryhmän keskustelujen tuloksellisuuden varmistamiseksi kullakin ryhmän kokouksiin osallistuvalla jäsenvaltion valtuuskunnalla tulisi olla kansallisella tasolla muodostettu ja koordinoitu näkemys kaikista toimintalinjoista, jotka vaikuttavat radiotaajuuksien käyttöön kyseisessä jäsenvaltiossa ja jotka liittyvät sisämarkkinoiden ohella myös yleiseen järjestykseen ja turvallisuuteen sekä väestönsuojelu- ja maanpuolustuspolitiikkaan, sillä radiotaajuuksien käyttö näillä politiikan aloilla voi vaikuttaa radiotaajuuksien järjestämiseen yleensä. Radiotaajuusspektrin eri osat kuuluvat nykyisin jäsenvaltioissa eri hallinnonhaarojen vastuualueisiin.

(9) Ryhmän olisi kuultava laajalti ja kaukokatseisesti kaikkia asianosaisia radiotaajuuksien käyttäjiä, niin kaupallisia kuin ei-kaupallisia, sekä mahdollisia muita sidosryhmiä radiotaajuuksien käyttöön liittyvästä tekniikan, markkinoiden ja sääntelyn kehityksestä.

(10) Koska radiotaajuuksien käyttö ei pysähdy valtioiden rajoille ja Euroopan unionin jäseniksi on tulevaisuudessa liittymässä uusia maita, kyseisille maille ja Euroopan talousalueen (ETA) jäsenmaille voidaan tarjota mahdollisuus osallistua ryhmään.

(11) CEPT (Euroopan radio-, tele- ja postihallintojen yhteistyökonferenssi, johon osallistuu 44 Euroopan maata) olisi kutsuttava osallistumaan ryhmän työhön tarkkailijana, koska ryhmän toimet vaikuttavat radiotaajuuksiin koko Euroopan tasolla ja koska CEPT:llä ja siihen liittyvillä elimillä on tarvittava tekninen asiantuntemus radiotaajuuksien hallinnoinnissa. Lisäksi olisi aiheellista hyödyntää tätä asiantuntemusta valtuutuksissa, joita myönnetään radiotaajuuspäätöksen perusteella sellaisten teknisten täytäntöönpanotoimenpiteiden kehittämiseksi, jotka koskevat radiotaajuuksien varaamista ja taajuuksien varaamiseen liittyvien tietojen saatavuutta. Koska eurooppalaisella standardoinnilla on tärkeä asema radiotaajuuksia käyttävien laitteiden kehittämisessä, on tärkeää, että myös Euroopan telealan standardointilaitos (ETSI) osallistuu ryhmän työskentelyyn tarkkailijana,

ON PÄÄTTÄNYT SEURAAVAA:

1 artikla

Asiasisältö

Perustetaan radiotaajuuspolitiikkaa käsittelevä neuvoa-antava ryhmä, jonka nimi on "radiotaajuuspolitiikkaa käsittelevä ryhmä" (jäljempänä "ryhmä").

2 artikla

Tavoitteet

Ryhmän on avustettava ja neuvottava komissiota radiotaajuuspolitiikkaan liittyvissä kysymyksissä, toimintaperiaatteiden yhteensovittamisessa ja tarvittaessa radiotaajuuksien saatavuuden ja tehokkaan käytön yhdenmukaisiin ehtoihin liittyvissä kysymyksissä. Tämä on tarpeen sisämarkkinoiden toteuttamisen ja toiminnan kannalta.

3 artikla

Jäsenet

Ryhmään kuuluu yksi hallituksen korkean tason asiantuntija kustakin jäsenvaltiosta ja yksi komission korkean tason edustaja.

Komissio huolehtii ryhmän sihteeristön tehtävistä.

4 artikla

Toimintajärjestelyt

Ryhmä antaa lausunnot, jotka se laatii komission pyynnöstä tai oma-aloitteisesti ja osoittaa komissiolle, yksimielisesti, tai jos yksimielisyyteen ei päästä, yksinkertaisella ääntenenemmistöllä. Kullakin jäsenellä on yksi ääni lukuun ottamatta komissiota, joka ei osallistu äänestykseen. Eriävät mielipiteet liitetään ryhmän antamiin lausuntoihin. Tarkkailijat voivat osallistua asioiden käsittelyyn mutta eivät saa äänestää.

Ryhmä valitsee keskuudestaan puheenjohtajan. Komissio voi tarvittaessa perustaa ryhmään alaryhmiä ja asiantuntijoiden työryhmiä.

Komissio kutsuu ryhmän koolle sihteeristön välityksellä sovittuaan asiasta puheenjohtajan kanssa. Ryhmä vahvistaa työjärjestyksensä komission ehdotuksesta yksimielisesti, tai jos yksimielisyyteen ei päästä, kahden kolmasosan enemmistöllä äänestyksessä, jossa kullakin jäsenvaltiolla on yksi ääni; työjärjestykselle on saatava komission hyväksyntä.

Ryhmä voi kutsua kokouksiinsa tarkkailijoita, mukaan luettuina ETA:n jäsenmaiden ja Euroopan unionin jäsenyyttä hakeneiden maiden sekä Euroopan parlamentin, CEPT:n ja ETSIn edustajat, ja se voi kuulla asiantuntijoita ja sidosryhmiä.

5 artikla

Kuuleminen

Ryhmän on kuultava varhaisessa vaiheessa laajalti ja avoimuutta noudattaen markkinatoimijoita, kuluttajia ja loppukäyttäjiä.

6 artikla

Luottamuksellisuus

Silloin kun komissio ilmoittaa ryhmän jäsenille, tarkkailijoille ja mahdollisille muille kokoukseen osallistuville henkilöille, että pyydetty lausunto tai käsiteltävä kysymys koskee luottamuksellista asiaa, nämä henkilöt ovat velvollisia pitämään salassa sen, mitä heidän tietoonsa on tullut ryhmän sekä sen alaryhmien ja asiantuntijoiden työryhmien työskentelyn yhteydessä, sanotun kuitenkaan rajoittamatta perustamissopimuksen 287 artiklan määräysten soveltamista. Tällaisissa tapauksissa komissio voi päättää, että kokouksissa saavat olla läsnä ainoastaan ryhmän jäsenet.

7 artikla

Voimaantulo

Tämä päätös tulee voimaan päivänä, jona se julkaistaan Euroopan yhteisöjen virallisessa lehdessä.

Ryhmä aloittaa toimintansa tämän päätöksen voimaantulopäivänä.

Tehty Brysselissä 26 päivänä heinäkuuta 2002.

Komission puolesta

Erkki Liikanen

Komission jäsen

(1) EYVL L 108, 24.4.2002, s. 1.